# **Ydelsesbeskrivelse Troldemosen**

**Lovgrundlag**Børnehuset Troldemosen er en højtspecialiseret daginstitution for børn med forskellige funktionsnedsættelser i alderen 0-7 år jf. Barnets Lov § 83. Troldemosen er takstfinansieret og hører under Gentofte Kommune.

​

**Leverandør**Børnehuset Troldemosen

Bank-Mikkelsen Vej 14A

2820 Gentofte

Hjemmeside: [troldemosen.gentofte.dk](https://troldemosen.gentofte.dk/)

Email: troldemosen@gentofte.dk

Leder: Helene Harder

Daglig leder: Anna Wallentin

Hovedtlf.: 39984480

**Antal pladser: 38** pladser

**Kerneopgave**

Troldemosens kerneopgave er at understøtte barnets trivsel og udvikling.

De børn, der er visiteret til en plads i Troldemosen, har alle et stort behov for en skræddersyet og højt specialiseret indsats.

**Værdigrundlag**

I Troldemosen tager vi, i arbejdet med børnene, udgangspunkt i et positivt livs- og menneskesyn. Det betyder, at vi fokuserer på børnenes styrker og de færdigheder, de allerede mestrer.

Det er vigtigt, at børnene oplever så mange succeser som muligt i løbet af dagen. Det er netop disse små og store sejre, der bidrager til deres fortsatte udvikling.

Ved at skabe rammerne for succes sikrer vi, at det enkelte barns ressourcer udnyttes og udvikles optimalt. Alle har brug for succesoplevelser for at kunne udvikle sig – det er dem, der giver lyst og energi til at tage de næste skridt.

**Fysiske rammer**
Troldemosen er beliggende på Bank-Mikkelsens Vej 14A i Gentofte. Troldemosen ligger i naturskønne omgivelser på et stort lukket område.

Troldemosen består af to etager, hver med to grupper.

I stueetagen finder man Charmetroldene og Skovtroldene. På 1. sal er Mumitroldene og Bjergtroldene.

**Personale**I Troldemosen har vi flere forskellige faggrupper ansat. Vores medarbejdere har en bred erfaring i arbejdet med børn med funktionsnedsættelser, suppleret med relevante efteruddannelser samt kurser. Derudover har vi fokus på at udvikle og uddanne personalet for løbende at tilegne os ny viden og sikre den bedst mulige understøttelse af børnenes udvikling og trivsel.

Vi har i Troldemosen ansat pædagoger, medhjælpere, ergoterapeuter, fysioterapeuter, husassistenter, en sygeplejerske, en administrativ koordinator, en koordinator, en leder og en daglig leder.

Derudover har vi tilknyttet logopæder og psykologer fra Gentofte kommunes PPR (Pædagogisk Psykologisk Rådgivning).

**Målgruppe**

Børnene i Troldemosen er i alderen 0-7 år og har i varierende grader nedsat funktionsniveau i forhold til motorik, kognition og kommunikation. Flere har desuden et betydeligt behov for omsorg og pleje. En diagnose er ikke en forudsætning for at få en plads i Troldemosen.

Vi ser hvert barn som en unik personlighed og tilrettelægger individuelle, pædagogiske, terapeutiske og logopædiske indsatser for at imødekomme børnenes behov.

Børnene er opdelt i fire grupper, baseret på deres funktionsniveau og behov for støtte:

* **Stueetagen**: Hos Charmetroldene og Skovtroldene er der primært børn med multiple funktionsnedsættelser, cerebral parese, epilepsi og diverse syndromer.
* **1. sal**: Hos Mumitroldene og Bjergtroldene er der primært børn med autisme, ADHD og lignende udfordringer.

**Tværfagligt samarbejde**

I Troldemosen er det tværfaglige samarbejde en afgørende forudsætning for arbejdet med at skabe trivsel, udvikling og legende træning for børnene. Vi arbejder i fire tværfaglige teams bestående af pædagoger, fysioterapeuter og ergoterapeuter, som er tæt på børnene i det daglige. Logopæderne deltager i de forskellige teams 2-3 gange om ugen.

Psykologerne og sygeplejersken tilknyttet Troldemosen er til rådighed efter behov, og har deres daglig gang på matriklen.

I de tværfaglige teams samarbejder vi tæt om børnenes mål og indsatsområder. Målene formuleres og fastsættes i dialog med et barns forældre, hvorefter teamet i fællesskab udarbejder en plan for, hvordan, der bedst kan arbejdes med målene, og hvem der har ansvar for de enkelte områder.

De forskellige faggrupper bidrager med deres specifikke viden, som derefter drøftes for at afgøre, hvilken tilgang eller metode, der bedst understøtter arbejdet henimod børnenes trivsel og mål. Nogle gange kræver det en tværfaglig indsats, mens det i andre tilfælde kan være nødvendigt at fokusere på en enkelt faglighed.

Èt eksempel kan være et barn, som har et mål om at styrke sin bevægelse eller motorik. Her kan det være nødvendigt at nedtone fokusset på andre områder, som f.eks. spisning, da nogle børn ikke har overskud til at træne flere aspekter samtidig.

Et andet eksempel kan være et barn med et motorisk mål, hvor det først er nødvendigt at arbejde pædagogisk med samspil, relation og kommunikation. Dette sikrer, at barnet forstår opgaven og føler sig tryg i relationen. Tryghed og forståelse er en forudsætning for, at barnet kan deltage aktivt i målrettede aktiviteter.​

**Metoder og faglige tilgange**

I Troldemosen er vores vigtigste opgave at sikre, at børnene trives og får de bedste muligheder for at udvikle sig.

Hvert enkelt barn i Troldemosen er unik og vejen hen imod trivsel og udvikling kan derfor se meget forskellig ud. Vores daglige arbejde og tilgang til børnene er derfor baseret på en række forskellige teoretiske overvejelser samt evidensbaseret og tværfaglig viden.

Vi anvender flere metoder og tager altid udgangspunkt i det enkelte barns ressourcer og motivation.

**Her er et udsnit af hvilke metoder vi anvender og lader os inspirere af i Troldemosen:**

* Intensive Interaction
* Low Arousal
* PECS (Picture Exchange Communication System)
* Tegn til Tale (TTT)
* Neuropædagogik
* TEACCH
* Sensory Profiling
* Marte Meo
* Afspændingsterapi
* Sequential Oral Sensory (SOS feeding)

Du kan læse mere om vores tilgange og metoder i Troldemosens tilsynsrapport.

**Hvordan følges der op på børnenes mål?**Når et barn indskrives i Troldemosen, afholdes der halvårlige møder om barnets udvikling og trivsel. På møderne evalueres barnets mål, og eventuelle nye mål fastsættes i samarbejde med det tværfaglige team, barnets forældre og eventuelt barnets hjemkommune.

Målene udarbejdes i vores elektroniske journalsystem og sendes til både forældre og samarbejdspartnere i barnets hjemkommune.

Målene bliver derudover løbende evalueret og eventuelt justeret af det tværfaglige team omkring barnet i Troldemosen. Når der i dagligdagen arbejdes med målene, dokumenteres det i form af dagbogsnotater i vores elektroniske journalsystem. Der tages udgangspunkt i disse dagbogsnotater, når delmålene evalueres.

**Takster**I Troldemosen har vi to forskellige takster, der afhænger af barnets støttebehov.

Ved fuld støtte er der én medarbejder tilknyttet ét barn.

Ved omfattende støtte er der én medarbejder tilknyttet to børn.

Fysioterapeuter, ergoterapeuter, logopæder og psykologer indgår som supplement til barnets grundnormering.

Troldemosens almindelige åbningstid er mandag til fredag kl. 8-15. Der er mulighed for at tilkøbe udvidet åbningstid, som dækker perioden mandag til torsdag kl. 15-17 og fredag kl. 15-16.

**Taksterne for 2025:**

**Takst 1:** Fuld støtte​: **Takst pr. dag**: 2971,-

**Takst 2:** Omfattende støtte​: **Takst pr. dag** 1948,-​​

**Takst 3:** Fuld støtte​ med udv. Åbningstid **Takst pr. dag** 3347,-​​

**Takst 4:** Omfattende støtte​ med udv. Åbningstid **Takst pr. dag** 2126,-​

Se uddybende beskrivelse nedenfor.

**Takstniveau 1: Fuld støtte**

* Børn, der har en omfattende og kompleks problematik, som bevirker et behov for tæt tværfaglig opfølgning og fuld personlig støtte.
* Børn, der har udadreagerende eller selvskadende adfærd og har brug for fuld støtte i forhold til guidning, affektregulering og forebyggelse af selvskadende eller udadreagerende adfærd.
* Børn, der har behov for skærmning, enten visuelt, auditivt eller socialt. Skærmning kan være ad hoc, i hele eller væsentlige dele af dagen.
* Børn, der har behov for opsyn på grund af komplekse sundhedsfaglige udfordringer, f.eks. i forhold til epileptiske anfald, brug af CPAP, sug, urinkateterisation mv.
* Børn, der har brug for fuld understøttelse i forhold til pleje og omsorg, f.eks. i forbindelse med tryghed, spisning, forflytninger.
* Børn, der har brug for fuld støtte til at kunne gennemføre dagligdagsaktiviteter (ADL)
* Børn, der har behov for hyppig (ugentlig eller flere gange om måneden) opfølgning:
Dette kan være børn, der er tilknyttet diverse speciallæger, eller som har behov for omfattende samarbejde med familievejleder, socialrådgiver eller PPR i barnets hjemkommune. Det kan også inkludere samarbejde med sundhedsplejerske, diætist, bandagist, hjemmetræningsvejleder eller lignende.
* Børn, der har brug for fuld støtte til at kunne deltage i mindre børnefællesskaber

**Takstniveau 2: Omfattende støtte**

* Børn, der har væsentlige problematikker, som bevirker behov for tværfaglig opfølgning og omfattende personlig støtte i et mindre børnefællesskab.
* Børn, der har behov for regelmæssig opfølgning i forhold til samarbejde, f.eks. med speciallæger, familievejleder, socialrådgiver eller PPR i barnets hjemkommune, samt samarbejde med sundhedsplejerske, diætist, bandagist, hjemmetræningsvejleder eller lignende.
* Børn, der med omfattende støtte kan gennemføre dagligdags aktiviteter.
* Børn, der med omfattende støtte kan deltage i mindre børnefællesskaber.

**Takstniveau 3: Fuld støtte med udvidet åbningstid**

* Børn med fuld støtte og familier, der har behov for udvidet åbningstid.

**Takstniveau 4: Omfattende støtte med udvidet åbningstid**

* Børn med omfattende støtte og familier, der har behov for at børn med omfattende støtte får udvidet åbningstid.